Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2017. gadaRīgā | Noteikumi Nr. (prot. Nr. .§) |

**Oficiālās elektroniskās adreses informācijas sistēmas noteikumi**

Izdoti saskaņā ar

Oficiālās elektroniskās adreses likuma

7. panta trešo daļu,

8. panta piekto daļu,

11. panta ceturto daļu,

14. panta otro daļu,

16. panta otro daļu

# Vispārīgie nosacījumi

1. Noteikumi nosaka:
	1. oficiālo elektronisko adrešu (turpmāk – E-adrese) informācijas sistēmas drošības un tehniskās prasības, prasības attiecībā uz programmsaskarnēm un to izmantošanu;
	2. kārtību, kādā iestādes, kuras reģistrē vai uztur informāciju par E-adrešu kontu lietotājiem, sniedz E-adreses informācijas sistēmas pārzinim E-adreses izveidei nepieciešamo informāciju un tās apjomu;
	3. kārtību, kādā tiek izveidota vai anulēta E-adrese un aktivizēts vai deaktivizēts E-adreses konts;
	4. E-adrešu katalogā ietveramās informācijas apjomu un aprites kārtību;
	5. E-adresi nosūtītās elektroniskās saziņas, elektronisko dokumentu (turpmāk – ziņojumi) un to metadatu glabāšanas apjomu un termiņu, kā arī E-adreses informācijas sistēmas pārziņa rīcību, ja tiek pārsniegts ziņojumu un to metadatu glabāšanas apjoms vai beidzas to glabāšanas termiņš;
	6. E-adreses informācijas sistēmas lietošanas kārtību.

# Oficiālās elektroniskās adreses informācijas sistēmas drošības un tehniskās prasības

1. E-adreses informācijas sistēma ir paaugstinātas drošības sistēma.
2. E-adreses informācijas sistēmas pārzinis:
	1. nodrošina piekļuves datu pārraides kanālu darbību;
	2. identificē sevi datu pārraides kanālā, izmantojot X.509 standarta formātā izdotu sertifikātu, un nodrošina to aizsardzību;
	3. nodrošina pielaidi datu pārraidei datu pārraides kanālā tikai identificētiem un autorizētiem E-adreses konta lietotājiem;
	4. nodrošina datu pārraides kanālā pārraidīto datu aizsardzību pret nesankcionētu piekļuvi, izmainīšanu vai iznīcināšanu;
	5. nodrošina un uztur E-adreses informācijas sistēmas darbību nepārtrauktā režīmā, izņemot plānotos un neplānotos pārtraukumus E-adreses informācijas sistēmas darbībā, nodrošinot šādu pieejamību:
		1. darba dienās, darba laikā no 8:30 līdz 17:00 – 99 % mēnesī no E-adreses informācijas sistēmas darbības laika;
		2. pārējā laikā – 97 % mēnesī no E-adreses informācijas sistēmas darbības laika.
3. E-adreses konta lietotāju konsultatīvais atbalsts tiek sniegts E-adreses informācijas sistēmas pārziņa darba laikā.
4. E-adreses informācijas sistēmas pārzinis par E-adreses informācijas sistēmas plānotajiem pārtraukumiem izvieto paziņojumu valsts pārvaldes pakalpojumu tīmekļa vietnē [www.latvija.lv](http://www.latvija.lv) divas darba dienas pirms plānotā pārtraukuma.
5. E-adreses informācijas sistēma nodrošina:
	1. ziņojumu, kas nonāk E-adreses informācijas sistēmā un E-adreses kontā, aizsardzību pret nesankcionētu neidentificētu piekļuvi, izmainīšanu vai iznīcināšanu;
	2. E-adreses informācijas sistēmā saņemto ziņojumu automatizētu pārbaudi un aizsardzību pret vīrusiem;
	3. piekļuves kontroli E-adreses informācijas sistēmā glabātajiem ziņojumiem un auditācijas pierakstiem, liedzot piekļuvi ārpus piekļuves kontroles mehānisma;
	4. ziņojumu aizsardzību un satura nemainīgumu, automātiski pievienojot šādas iezīmes:
		1. datums un laiks, kad ziņojums ir ievietots E-adreses informācijas sistēmā;
		2. ziņojumu sūtītājs un saņēmējs;
		3. informācija, kas nodrošina iespēju pārbaudīt, ka ziņojuma saturs pēc veiktās darbības nav mainīts;
	5. ziņojumu aprites, apstrādes un piekļuves faktu fiksāciju, nodrošinot šādus auditācijas pierakstus:
		1. datums un laiks, kad ir veikta darbība ar ziņojumu;
		2. darbības veicējs;
		3. informācija par veikto darbību;
	6. E-adreses konta lietotāja vai E-adreses informācijas sistēmas administratora, kas veicis darbības E-adreses informācijas sistēmā, darbību veikšanas fiksēšanas faktu, kā arī ļauj pamanīt gadījumus, ja auditācijas pieraksti tikuši modificēti vai dzēsti to izmantošanas, nodošanas, pārraidīšanas vai glabāšanas laikā.
6. E-adreses informācijas sistēma nodrošina audita pieraksta apliecinājumu par ziņojuma sūtīšanas un saņemšanas faktu un laiku.

1. E-adreses informācijas sistēmas darbība balstās uz šādiem datu pārraides kanālu nosacījumiem:
	1. šifrē vai izmanto pienācīgu transporta slāņa aizsardzību (*Transport Layer Protection*), pārsūtot personas datus elektroniski;
	2. lieto stiprus šifrēšanas algoritmus un drošas atslēgas;
	3. nodrošina šifrēšanas atslēgas pārvaldības procedūru;
	4. visas paroles un šifrēšanas atslēgas pienācīgi aizsargā.
2. Valsts iestāde, kas organizē ziņojumu daļēju pieejamību E-adreses kontā un ziņojuma pieejamību savā pārziņā esošā valsts informācijas sistēmā, nodrošina:
	1. valsts informācijas sistēmas darbību atbilstoši šajos noteikumos minētajām drošības prasībām, kas ir izvirzītas E-adreses informācijas sistēmai par ziņojuma pieejamību, nemainīgumu un konfidencialitāti;
	2. E-adreses konta lietotājam piekļuvi valsts informācijas sistēmā esošajiem ziņojumiem, neveicot atkārtotu E-adreses konta lietotāja identifikāciju.

# Oficiālās elektroniskās adreses informācijas sistēmas programmsaskarnes un to izmantošanas prasības

1. Piekļuve E-adreses kontam un E-adrešu katalogam tiek nodrošināta šādos veidos:
	1. valsts iestādei un Uzņēmuma reģistra reģistros (turpmāk – reģistros) reģistrētam tiesību subjektam – ar E-adreses informācijas sistēmas programmsaskarni (turpmāk – piekļuves programmsaskarne), izmantojot Valsts reģionālās attīstības aģentūras pārziņā esošo valsts informācijas sistēmu savietotāja (turpmāk – VISS ) funkcionalitāti šādos veidos:
		1. izmantojot Publiskās pārvaldes dokumentu pārvaldības sistēmu integrācijas vides programmsaskarni;
		2. izmantojot elektronisko dokumentu krātuves programmsaskarni;
	2. privātpersonām – izmantojot tīmekļa vietnes [www.latvija.lv](http://www.latvija.lv) funkcionalitāti;
	3. valsts iestādēm – izmantojot VISS tīmekļa vietnes [www.viss.gov.lv](http://www.viss.gov.lv) funkcionalitāti.
2. E-adreses informācijas sistēmas pārzinis nosaka un publicē VISS tīmekļa vietnē [www.viss.gov.lv](http://www.viss.gov.lv) piekļuves programmsaskarnes tehniskās prasības un instrukciju E-adreses konta un E-adrešu kataloga piekļuvei. E-adreses informācijas sistēmas pārzinis nosaka kārtību, kādā piesakās un izmanto programmsaskarnes.

1. Šo noteikumu 10.1. apakšpunktā minētās personas nodrošina sevis identificēšanu piekļuvei datu pārraides kanāliem, izmantojot X.509 standarta formātā izdotu sertifikātu, kā arī šo sertifikātu aizsardzību.
2. Šo noteikumu 10.1. apakšpunktā minētās personas ir atbildīgas par savas informācijas sistēmas drošības un tehnisko prasību, kā arī normatīvo aktu par valsts informāciju sistēmu un informāciju tehnoloģiju drošību ievērošanu. E-adreses informācijas sistēmas pārzinis nav atbildīgs par iespējamajiem zaudējumiem trešajām personām, par informācijas zudumiem vai par datu nonākšanu pie trešajām personām, kas rodas valsts iestāžu un reģistros reģistrēta tiesību subjekta informācijas sistēmu darbību dēļ.

# Oficiālās elektroniskās adreses un tā konta pārvaldības kārtība

1. Fiziska persona, reģistros nereģistrētā persona un reģistros reģistrēts tiesību subjekts Oficiālās elektroniskās adreses likuma pārejas noteikumu 3. punktā noteiktajā termiņā elektroniski piesakās oficiālās elektroniskās adreses izveidei un E-adreses konta aktivizēšanai tīmekļa vietnē [www.latvija.lv](http://www.latvija.lv) šādā kārtībā:
	1. identificējas tīmekļa vietnē [www.latvija.lv](http://www.latvija.lv), atbilstoši Oficiālās elektroniskās adreses likuma 9. pantā noteiktajiem nosacījumiem;
	2. apliecina, ka ir iepazinusies ar E-adreses informācijas sistēmas lietošanas noteikumiem;
	3. piekrīt fiziskās personas datu apstrādei E-adreses informācijas sistēmā un ziņojumu saņemšanai no valsts iestādēm uz tās E-adreses kontu.
2. E-adreses informācijas sistēma E- adresi izveido un aktivizē tās kontu automātiski:
	1. rezerves karavīram, pamatojoties uz rezerves karavīra reģistrāciju Nacionālo bruņoto spēku rezerves karavīru un rezervistu reģistrā;
	2. reģistros reģistrētam tiesību subjektam, pamatojoties uz reģistros reģistrētā tiesību subjekta reģistrāciju Uzņēmuma reģistra reģistros;
	3. valsts iestādei, izņemot privātpersonas, kurām deleģēts valsts pārvaldes uzdevums, pamatojoties uz šo noteikumu V. nodaļā minētajiem reģistriem.
3. Valsts iestāde, ja tā ir deleģējusi valsts uzdevumu citai privātpersonai, izmantojot VISS tīmekļa vietnes [www.viss.gov.lv](http://www.viss.gov.lv) funkcionalitāti, sniedz E-adreses informācijas sistēmas pārzinim šādas ziņas par šo privātpersonu, kā arī informāciju par to izmaiņām ne vēlāk kā desmit darba dienu laikā pēc izmaiņu stāšanās spēkā:
	1. nosaukumu vai vārdu (vārdus), uzvārdu;
	2. reģistrācijas numuru vai personas kodu.
4. Valsts iestāde ir atbildīga par visu privātpersonu, kurām deleģētas tās uzdevumi, norādīšanu un informācijas aktualitāti un ticamību.
5. E-adresi var izmantot, ja personas atbilst šādiem nosacījumiem:
	1. fiziska persona:
		1. ir reģistrēta Iedzīvotāju reģistrā;
		2. ir sasniegusi vismaz 14 gadu vecumu;
		3. neatrodas apcietinātās vai notiesātās personas statusā slēgtā vai daļēji slēgtā tipa cietumā ir dzīva;
		4. viņai nav izveidota E-adrese;
		5. viņai nav deaktivizēts E-adreses konts.
	2. reģistros nereģistrēta persona:
		1. ir reģistrēta Valsts ieņēmumu dienesta Nodokļu maksātāju reģistrā;
		2. nav izslēgta no Valsts ieņēmumu dienesta Nodokļu maksātāju reģistra;
		3. tai nav izveidota E-adrese;
		4. tai nav deaktivizēts E-adreses konts;
		5. atbilst šo noteikumu 18.1.3. un 18.1.4. apakšpunktā minētajiem kritērijiem.
	3. reģistros reģistrēts tiesību subjekts:
		1. tas ir reģistrēts Uzņēmumu reģistra reģistros;
		2. tas nav izslēgts no Uzņēmuma reģistra reģistriem;
		3. fiziskai personai, kas elektroniski piesakās, ir tā pārstāvības tiesības;
		4. tam nav izveidota E-adrese.
6. Ja šo noteikumu 18. punktā minēto pārbaužu laikā nav konstatētas neatbilstības, fiziskai personai, reģistros nereģistrētai personai vai reģistros reģistrētam tiesību subjektam tiek izveidota E-adrese un aktivizēts tās konts.
7. E-adresi izveido E-adreses informācijas sistēma atbilstoši Oficiālās elektroniskās adreses likuma 6. pantā noteiktajiem E-adreses elementiem.
8. E-adreses konta lietotāji E-adreses kontā var norādīt e-pasta adresi, uz kuru tiks sūtīti informatīva rakstura paziņojumi par ziņojumu saņemšanu E-adreses kontā. E-adreses informācijas sistēmas pārzinis neatbild par šādu paziņojumu nesaņemšanu uz norādīto e-pasta adresi, ja paziņojuma piegāde nav veiksmīga.
9. E-adreses informācijas sistēmā E-adreses konta lietotājam, izmantojot E-adreses informācijas sistēmas pilnvarošanas funkcijas, ir tiesības norādīt citu E-adreses konta lietotāju (fizisku personu), norādot šādu tiesību apjumu:
	1. apskatīt ziņojumus;
	2. sūtīt ziņojumus.
10. Reģistros reģistrētam tiesību subjekta E-adreses kontam piekļūst visas fiziskās personas, kurām ir fiksētas attiecīgā reģistros reģistrēta tiesību subjekta pārstāvības tiesības reģistros, kā arī šo noteikumu 22. punktā minētajai personai.
11. E-adreses informācijas sistēma deaktivizē E-adreses kontu, ja:
	1. fiziska persona un reģistros nereģistrēta persona to ir pieprasījusi elektroniski vai, ja tas nav iespējams, iesniedzot attiecīgu iesniegumu E-adreses informācijas sistēmas pārzinim. E-adreses informācijas sistēmas pārzinis izskata E-adreses konta lietotāja iesniegumu normatīvajos aktos noteiktajā kārtībā un pieņem lēmumu par E-adreses konta deaktivizāciju 30 (trīsdesmit) dienu laikā no iesnieguma saņemšanas dienas;
	2. Ieslodzījuma vietu pārvalde ir sniegusi ziņas par E-adreses konta lietotāja, kas ir fiziska persona vai reģistros nereģistrēta persona, atrašanās apcietinātās vai notiesātās personas statusā slēgtā vai daļēji slēgtā tipa cietumā. Šādas personas E-adreses konts tiek deaktivizēts uz laiku, kurā tā atrodas apcietinātās vai notiesātās personas statusā slēgtā vai daļēji slēgtā tipa cietumā.
12. Ja E-adreses konts ir deaktivizēts, E-adreses konta lietotājs var piekļūt E-adreses kontā esošajiem ziņojumiem. E-adreses informācijas sistēma nenodrošina ziņojuma apriti uz vai no deaktivizētā E-adreses konta.
13. Ja E-adreses konts ir deaktivizēts, E-adreses informācijas sistēma nodrošina iespēju E-adreses konta lietotājam atkārtoti aktivizēt E-adreses kontu šajā nodaļā minētajā kārtībā. E-adreses konta lietotājs E-adreses konta statusu var mainīt ne biežāk kā vienu reizi diennaktī.
14. E-adreses konta lietotājs var manuāli dzēst ziņojumus, ievērojot šādus nosacījumus:
	1. E-adreses konta lietotājs ir atbildīgs par ziņojuma saglabāšanu pirms dzēšanas, ja tas ir nepieciešams;
	2. E-adreses informācijas sistēma neļauj E-adreses konta lietotājam dzēst neizlasītus ziņojumus, ja nav beidzies šajos noteikumos 39.punktā minētais ziņojuma glabāšanas termiņš.
15. E-adreses anulēšanu veic automātiski, ja E-adreses informācijas sistēma saņem informāciju no attiecīgajām valsts informācijas sistēmām vai citā veidā, E-adreses informācijas sistēmas pārzinim saņemot informāciju, kas nosaka oficiālās elektroniskās adreses anulēšanu.Ja E-adrese ir anulēta, E-adreses konta lietotāja tiesību pārņēmējs var piekļūt E-adreses kontā esošajiem ziņojumiem. E-adreses informācijas sistēma nenodrošina ziņojuma apriti uz vai no anulētas E-adreses.
16. E-adreses informācijas sistēma informāciju par izveidotajām E-adresēm un to statusiem glabā E-adrešu katalogā.

# Oficiālās elektroniskās adrešu kataloga vešanas kārtība

1. Informāciju par E-adreses konta lietotājiem E-adrešu katalogam sniedz šo noteikumu 32.punktā minētās iestādēs, izmantojot E-adreses informācijas sistēmā pieejamo tīmekļa pakalpi. E-adreses informācijas sistēmas pārzinis ar šo noteikumu 32.punktā minētajām iestādēm sadarbojas saskaņā ar šiem noteikumiem un normatīvajiem aktiem par valsts informāciju sistēmu savietotāja izmantošanu, neslēdzot savstarpēju vienošanos.
2. E-adrešu katalogs uzglabā šādu informāciju par visām izveidotajām E-adresēm:
	1. E-adreses elements (identifikators);
	2. E-adreses konta lietotāja vārds (vārdi), uzvārds vai nosaukums;
	3. E-adreses konta lietotāja veids;
	4. E-adreses un tā konta statuss.
3. E-adreses informācijas sistēma iegūst informāciju par izveidotajām E-adresēm, E-adreses un E-adreses konta statusu no šādām valsts informācijas sistēmām:
	1. par fiziskām personām – Pilsonības un migrācijas lietu pārvalde no Iedzīvotāja reģistra nodrošina šo noteikumu 18.1.1. – 18.1.4., 31.1. un 31.2. apakšpunktos minēto informāciju.
	2. par rezerves karavīriem – Aizsardzības ministrija no Nacionālo bruņoto spēku rezerves karavīru un rezervistu reģistra nodrošina šo noteikumu 31.1. un 31.2. apakšpunktā minēto informāciju;
	3. par reģistros nereģistrētām personām – Valsts ieņēmumu dienests no Nodokļu maksātāju reģistra nodrošina šo noteikumu 18.2.1., 18.2.2., 31.1. un 31.2. apakšpunktos minēto informāciju;
	4. par reģistros reģistrētu tiesību subjektu – Uzņēmumu reģistrs no tā vestajiem reģistriem nodrošina šo noteikumu 18.3.1. – 18.3.2., 31.1. un 31.2 apakšpunktos minēto informāciju;
	5. par valsts iestādi:
		1. Valsts ieņēmumu dienests no Nodokļu maksātāju reģistra nodrošina informāciju par tiešās pārvaldes iestādēm, valsts institūcijām, kas nav padotas Ministru kabinetam, atvasinātām publiskām personām un tās iestādēm, prokuratūrām;
		2. Uzņēmumu reģistrs no Maksātnespējas reģistra nodrošina informāciju par maksātnespējas procesa administratoru;
		3. Tiesu administrācija no Tiesu informatīvās sistēmas par tiesu iestādēm;
		4. Tiesu administrācija no Izpildlietu reģistra par zvērinātiem tiesu izpildītājiem.
4. Ja šo noteikumu 32. punktā minētā informācija tiek mainīta, 32. punktā minētās iestādes vienas darba dienas pēc attiecīgā ieraksta izdarīšanas attiecīgajā valsts informācijas sistēmā nodrošina izmaiņu uzraudzību E-adrešu katalogā.
5. Aizsardzības ministrija 32.2. apakšpunktā minēto informāciju nodrošina, izmantojot VISS tīmekļa vietnes www.viss.gov.lv funkcionalitāti, savukārt izmaiņu uzraudzību E-adrešu katalogā nodrošina viena mēneša laikā no izmaiņu rašanās brīža.
6. Ieslodzījuma vietu pārvalde sniedz informāciju no Ieslodzījuma vietu pārvaldes informācijas sistēmas par fizisko personu, kurām ir izveidota E-adrese un kuras atrodas apcietinātās vai notiesātās personas statusā slēgtā vai daļēji slēgtā tipa cietumā*,* vārdiem, uzvārdiem un personas kodiem.
7. Privātpersonām E-adrešu katalogā ir pieejama informācija par valsts iestāžu E-adresēm. Privātpersona, kas pilda deleģētu valsts pārvaldes uzdevumu, var piekļūt informācijai par E-adreses konta lietotāju E-adresēm tiktāl, ciktāl tas nepieciešams deleģētā valsts pārvaldes uzdevuma veikšanai. Gadījumos, kad privātpersona piekļūst E-adrešu katalogā esošajai informācijai par E-adreses konta lietotāju no privātpersonas informācijas sistēmas, privātpersonas informācijas sistēmas pārzinis ir atbildīgs par šo noteikumu atbilstošu auditāciju pierakstu datu veikšanu un saglabāšanu.
8. Dzēšot informāciju no E-adrešu kataloga, E-adreses informācijas sistēmā tiek saglabāta informācija par ziņojumiem, kas nepieciešama apliecinājuma izsniegšanai Oficiālās elektroniskās adreses likuma 15. panta 7. punktā noteiktajā gadījumā.

# Ziņojumu un to metadatu glabāšanas nosacījumi

1. E-adreses informācijas sistēma glabā:
	1. ziņojumus;
	2. šādu informāciju par katru ziņojumu:
		1. datums un laiks, kad ziņojums ir ievietots E-adreses informācijas sistēmā;
		2. ziņojumu sūtītājs un saņēmējs;
		3. datums un laiks, kad ziņojums ir piegādāts adresāta E-adreses kontā;
		4. informācija, kas nodrošina iespēju pārbaudīt, vai ziņojuma saturs pēc tā ievietošanas E-adreses informācijas sistēmā nav mainīts.
2. E-adreses informācijas sistēmā ievietotos ziņojumus glabā piecus gadus no sūtījumu saņemšanas dienas E-adreses informācijas sistēmā. Ja ziņojuma sūtītājs un saņēmējs ir valsts iestāde un ziņojumu apritei tiek izmantota piekļuves programmsaskarne, E-adreses informācijas sistēma ziņojumu pēc saņemšanas dzēš.
3. E-adreses informācijas sistēma šo noteikumu 38.2. apakšpunktā minēto informāciju glabā pastāvīgi.
4. E-adreses informācijas sistēma ziņojumus no E-adreses konta dzēš šādos gadījumos:
	1. ja ziņojumu ir dzēsis pats E-adreses konta lietotājs;
	2. ja ir iestājies šajos noteikumos 39.punktā minētais noteiktais informācijas glabāšanas termiņš.
5. E-adreses informācijas sistēma informē E-adreses konta lietotāju vienu mēnesi pirms ziņojuma glabāšanas termiņa beigām par E-adreses kontā esošo ziņojumu dzēšanu.
6. Anulējot E-adresi vai deaktivizējot tās kontu, E-adreses konta lietotājam tā kontā esošā informācija tiek dzēsta vienu gadu un vienu mēnesi no dienas, kad anulēta E-adrese vai deaktivizēts tās konts.

# E-adrešu informācijas sistēmas lietošanas kārtība

1. Jebkuram E-adreses konta lietotājam nekavējoties, bet ne vēlāk kā 24 stundas pēc notikuma identificēšanas, ir pienākums informēt E-adreses informācijas sistēmas pārzini par jebkuru gadījumu, kad adreses konta lietotājs identificē drošības risku vai ir iestājies drošības apdraudējums, kas var ietekmēt E-adreses informācijas sistēmas drošību un tās normālu darbību.
2. E-adreses konta lietotājs kā ziņojuma sūtītājs ir atbildīgs par pievienoto datnes formātu vai šifrēšanas atslēgu un nodrošina, ka ziņojuma saņēmējs to var atvērt.
3. E-adreses informācijas sistēmas pārzinis neatbild par zaudējumiem, kas radušies E-adreses konta lietotājam E-adreses informācijas sistēmas nepieejamības gadījumā.
4. E-adreses konta lietotājs atbild par visām savām E-adreses kontā veiktajām darbībām, kā arī sniedz patiesas un pilnīgas ziņas.
5. E-adreses informācijas sistēmas lietotājam ir pienākums neveikt darbības, kas būtu vērstas pret E-adreses informācijas sistēmas drošību, stabilitāti un ātrdarbību, kā arī ievērot E-adreses informācijas sistēmas pārziņa izdotos lietošanas noteikumus.
6. **Noslēguma jautājumi**
7. Šo noteikumu 9. punkts piemērojams valsts informācijas sistēmām, kas izstrādātas un ieviestas produkcijas vidē līdz 2018. gada 1. martam.
8. Subjektu, kas noslēguši vienošanos saskaņā ar 2012. gada 24. jūlija Ministru kabineta instrukciju Nr. 9 “Kārtība, kādā notiek elektronisko dokumentu aprite Publiskās pārvaldes dokumentu pārvaldības sistēmu integrācijas vidē” un kā piekļuves programmsaskarni izmantos šo noteikumu 10.1.1. apakšpunktā minēto funkcionalitāti, vienošanās tiek uzskatītas par spēkā zaudējušām ar 2018. gada 1. martu.

Noteikumi stājas spēkā 2018. gada 1. martā.

Ministru prezidents M.Kučinskis

Vides aizsardzības un

reģionālās attīstības ministrs K.Gerhards

Gaile, 67026546

Inese.gaile@varam.gov.lv

Vansovičs, 66164652

raivis.vansovics@vraa.gov.lv